Werker tydens rooftog doodgeskietArgieffoto (StevePB, Pixabay) Kol. Sabata Mokgwabone, woordvoerder van die polisie, het Maandag gesê die polisie is omstreeks 13:50 na die toneel in Setlhwatlhwe ontbied. Drie werknemers van die maatskappy was by ŉ winkel in die nedersetting besig om geld te tel toe hulle deur drie gewapende rowers oorval is. “Die rowers het glo voorgegee om kliënte van die winkel te wees, voordat hulle die bestuurder van die afleweringsvoertuig van agter gegryp het. Toe hulle dit nie kon regkry om hom te oorrompel nie, het hulle hom in die bors geskiet,” het Mokgwabone gesê. Die rowers het daarna die ander werknemers en winkeleienaar met kabelbinddraad vasgebind voordat hulle met ŉ groot bedrag geld en die afleweringsvoertuig op die vlug geslaan het. “Die voertuig is later verlate langs die pad gevind nie ver van die toneel nie,” het hy gesê. Volgens Mokgwabone is paramedici na die toneel ontbied, maar die man was by hul aankoms reeds dood. ŉ Saak van gewapende roof en moord word ondersoek. Niemand is nog in verband met die voorval in hegtenis geneem nie.